ஃபெப்ருவரி 28-ஆம் தேதியாகிய இன்று தி.ஜா. உயிரோடு இருந்திருந்தால் தனது 96-ஆவது பிறந்த நாளைக் கொண்டாடியிருப்பார். குஷ்வந்த் சிங் இறக்கும் போது நூறு வயது ஆவதற்கு மூன்று மாதங்கள் குறைவு. தமிழ் வாசகர்களுக்கு அந்த அதிர்ஷ்டம் இல்லை. பெரும்பாலான தமிழ் எழுத்தாளர்கள் அறுபதைக்கூடத் தொடுவதில்லை. தி.ஜா. மறைந்த போது அவர் வயது 61. அதற்குள் அவர் செய்திருக்கும் சாதனைகளைக் கண்டால் எழுந்து நின்று தொழத் தோன்றுகிறது. பல தமிழ் சினிமா இயக்குனர்கள் அகிரா குரஸவாவின் கல்லறைக்குச் சென்று மலர் வளையம் வைத்துத் தங்கள் அஞ்சலியைச் செலுத்தி வருகிறார்கள். குரஸவா ஒரு மேதை. அதில் சந்தேகமே இல்லை. ஆனால் அதே போன்றதொரு மேதை தி. ஜானகிராமன். ஆண்டாளையும் மதுரகவி ஆழ்வாரையும் படிக்கும் போது எத்தகைய உணர்வெழுச்சிகளை ஒருவர் அடைய முடியுமோ அதே உணர்வெழுச்சிகளை தி.ஜா.வின் எழுத்திலும் அடையலாம். ஒரு சினிமா ரசிகனுக்கு குரஸவாவின் படங்கள் எத்தகைய உன்னதங்களை தரிசிக்கத் தர முடியுமோ அதைவிடப் பன்மடங்கு அதிகமான தர்சனங்களைத் தரக் கூடியது தி.ஜா.வின் எழுத்து.